Byggja 130 herbergja hótel við Hellu
Hreiðar Hermannsson, framkvæmdastjóri Stracta konstruktion ehf., og Drífa Hjartardóttir, sveitarstjóri Rangárþings ytra, skrifuðu í dag undir lóðarleigusamning til 75 ára vegna lóðar við Rangárflatir 4 en hún er um 15.000 fermetrar að stærð. Þetta kemur fram á vefsíðu Rangárþings ytra.
Rangárflatir 4 er nýlega stofnuð lóð sem staðsett er við útjaðar þéttbýliskjarna Hellu, sunnan hringvegar við Gaddstaðaflatir. Svæðið er skilgreint sem verslunar- og þjónustusvæði. Innan svæðisins er einnig skipulögð rúmgóð lóð fyrir bensínafgreiðslustöð og þjónustuskála sem laus er til úthlutunar.
130 hebergja hótel
Um 130 hótelherbergi verða á einni hæð í blönduðum einingum. Í staðsteyptri aðalbyggingu er gestamóttaka, aðstaða til fundarhalda, setustofa/bar, eldhús og veitingasalir sem geta samtals tekið 320 gesti í sæti. Hluti af gistiframboði hótelsins er í stakstæðum húsum sem ekki er innangengt í frá aðalbyggingu. Um að ræða rúmgóð 2-4 manna herbergi sem gengið er inn í beint af lóð hótelsins. Hótelið leigir líka út 46 fm. parhús fyrir allt að 6 gesti.
Hefðbundin 2ja manna herbergi með baði eru í meirihluta. Þessi herbergi eru öll í húsum sem tengjast aðalbyggingu með glergöngum. Einnig er hótelið með eins og tveggja manna herbergi án baðs.
Leita eftir samstarfi um þjónustu
Með því að byggja hótelið nærri þéttbýliskjarnanum hafa gestir aukna möguleika á að taka sér stutta göngu í bæinn, skreppa í sund, á safn eða fara á veitingastað svo eitthvað sé nefnt, að því er segir í tilkynningunni. Hella verður skilgreint sem hluti af þjónustuframboði hótelsins. Stracta Hotels munu leita eftir samstarfi við þjónustuaðila sem selja afþreyingu til ferðamanna.
Hreiðar Hermannsson, framkvæmdastjóri Stracta konstruktion ehf., og Drífa Hjartardóttir, sveitarstjóri Rangárþings ytra, skrifuðu í dag undir lóðarleigusamning til 75 ára vegna lóðar við Rangárflatir 4.
Hún er um 15.000 fermetrar að stærð.
Svæðið er skilgreint sem verslunar- og þjónustusvæði.
Um 130 hótelherbergi verða á einni hæð í blönduðum einingum.
Með því að byggja hótelið nærri þéttbýliskjarnanum hafa gestir aukna möguleika á að taka sér stutta göngu í bæinn, skreppa í sund, á safn eða fara á veitingastað svo eitthvað sé nefnt.
Hella verður skilgreint sem hluti af þjónustuframboði hótelsins.